

**Ο Πρόεδρος του ΚΟΑ εγκαινίασε το γήπεδο του Αετού**

Τα εγκαίνια του γηπέδου στην οδό Σπερχειού στη Λεμεσό, γνωστό ως γήπεδο Αετού, τέλεσε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης μαζί με τον Δήμαρχο Λεμεσού Νίκο Νικολαΐδη.

Τα εγκαίνια έγιναν το απόγευμα της Τετάρτης 22 Ιουνίου από τους δύο φορείς που χρηματοδότησαν το έργο, τον ΚΟΑ και τον Δήμο Λεμεσού. Ο Πρόεδρος του ΚΟΑ επισήμανε ότι ο Οργανισμός ανέκαθεν στηρίζει προσπάθειες που αφορούν στις υποδομές του αθλητισμού του νησιού και ειδικότερα τέτοια έργα που στοχεύουν στην αναβάθμιση των συνοικιών και στην ενίσχυση του μαζικού αθλητισμού.

«Με ιδιαίτερη χαρά και περηφάνεια εγκαινιάζουμε ένα αθλητικό στολίδι για τους συνοικιακούς συλλόγους της περιοχής, ένα έργο που θα λειτουργήσει ως πυρήνας δραστηριότητας και χαράς. Από την πρώτη στιγμή ανάληψης των καθηκόντων μας έχουμε ως βασικό στόχο την αναβάθμιση της ποιότητας του αθλητισμού μας σε όλα τα επίπεδα», επισήμανε μεταξύ άλλων στον χαιρετισμό του ο Ανδρέας Μιχαηλίδης.

Ο Δήμαρχος Λεμεσού ευχαρίστησε θερμά τον ΚΟΑ που χρηματοδότησε το μεγαλύτερο μέρος του έργου και ιδιαίτερα τον Πρόεδρό του που συνέβαλε αποφασιστικά στην ολοκλήρωση του γηπέδου, όπως και τους κυρίους Ανδρέα Μυλωνά και Στέλιο Στυλιανού (μέλος ΔΣ και τέως μέλος ΔΣ ΚΟΑ) για τη συνεισφορά τους στην αποπεράτωση αυτού του σχεδιασμού.

Τα εγκαίνια ολοκληρώθηκαν με αγώνες, στους οποίους συμμετείχαν παλαίμαχοι ποδοσφαιριστές της Λεμεσού, επίλεκτοι των αγροτικών ομοσπονδιών, αλλά και της ποδοσφαιρικής ομάδας του Δήμου Λεμεσού.